Somalijski al-Shabab sve češće regrutira teroriste u SAD
Velik broj Somalijaca nastanio se 1991. u Minnesoti tako da ne čudi da je čak deset od 14 nedavno optuženih upravo iz te savezne države
Eric Holder: "Ova uhićenja i optužnice su upozorenje drugima koji razmatraju mogućnost priključenja terorističkim skupinama poput al-Shababa. Ako izaberete taj put možete očekivati da ćete se naći u zatvorskoj ćeliji u Sjedinjenim Državama ili ćete poginuti u Somaliji. " Američki ministar pravosuđa Eric Holder objavio je optužnice protiv 14 osumnjičenika za pomoć terorističkoj organizaciji al-Shabab u Somaliji. Ministar Holder je rekao kako optužnice odražavaju zabrinjavajući trend da terorističke organizacije traže članove u Sjedinjenim Državama. Ministar pravosuđa Eric Holder objavio je četiri optužnice protiv osumnjičenika iz Minnesote, Californije i Alabame koji su, kako se navodi, pokušavali osigurati novac, ljudstvo te usluge za al-Shabab, organizaciju koja je povezana s al-Qaidom. Dvojica osumnjičenika su uhićena, a ostali su na slobodi. Vjeruje se da se nekoliko njih nalazi u Somaliji gdje se bore na strani al-Shababa, a protiv tranzicijske vlade u kontroli nad glavnim gradom Mogadishuom. Američka vlada tu je organizaciju stavila na popis terorističkih skupina, a pripisuje joj se odgovornost za nedavne samoubilačke napade u Ugandi. Ministar Holder je rekao da bi tekuća istraga o al-Shababovim operacijama u Sjedinjenim Državama trebala spriječiti druge da joj se priključe: "Ova uhićenja i optužnice trebaju poslužiti kao nepogrešivo upozorenje drugima koji razmatraju mogućnost priključenja terorističkim skupinama poput al-Shababa. Ako izaberete taj put možete očekivati da ćete se naći u zatvorskoj ćeliji u Sjedinjenim Državama ili ćete poginuti na nekoj bojišnici u Somaliji." Većina optuženih su naturalizirani američki državljani. Velik broj Somalijaca emigrirao je u Sjedinjene Države nakon pada posljednje stabilne somalijske vlade 1991. godine. Mnogo ih se nastanilo u Minnesoti tako da ne čudi da je čak deset od 14 optuženih upravo iz te savezne države. Dvije žene u Minnesoti uhićene su jer su išle od vrata do vrata i govorile da prikupljaju novac u humanitarne svrhe dok su, u stvari, prikupljali novac za al-Shabab. Američki ministar pravosuđa izjavio je da istrage pokazuju da sve više ljudi, uključujući američke državljane, slijede ekstremne ideologije te pokušavaju realizirati terorističke ciljeve u Sjedinjenim Državama i inozemstvu: "Ovo je vrlo uznemirujući trend koji intenzivno pratimo posljednjih godina te ćemo ga nastaviti pratiti i iskorijeniti. No moramo raditi i na prevenciji ovakve vrste radikalizacije." Eric Holder je odao priznanje muslimanskoj zajednici u Sjedinjenim Državama za napore kako militanti ne bi u svoje redove privukli mlade američke muslimane. Objava optužnica uslijedila je nakon uhićenja jednog 26-godišnjaka u Chicagu koji je optužen da je pokušao osigurati materijalnu podršku al-Shababu te se pokušao priključiti toj organizaciji kako bi izveo samoubilački napad. Shaker Masri, američki državljanin, uhićen je svega nekoliko sati prije nego što je trebao otputovati za Somaliju.